Document ID: 31991R0919

KOMISSION ASETUS (ETY) N:o 919/91,
annettu 12 päivänä huhtikuuta 1991,
durumvehnän tuotantotukijärjestelmän soveltamista koskevista yksityiskohtaisista säännöistä annetusta asetuksesta (ETY) N:o 1738/89 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon vilja-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2727/75(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 10 artiklan 5 kohdan,
sekä katsoo, että
durumvehnän tuesta 16 päivänä joulukuuta 1976 annetussa neuvoston asetuksessa (ETY) N:o 3103/76(3), sellaisena kuin se on viimeksi muutettuna asetuksella (ETY) N:o 3656/90(4), vahvistetaan yleiset säännöt tuen myöntämisestä durumvehnälle; komission tehtävänä on antaa sen soveltamista koskevat yksityiskohtaiset säännöt,
petosten estämistä koskevien kansallisten säännöstensä soveltamisen mukaisesti Italia on erityisesti tiukentanut durumvehnän tuotantotuen tarkastuksia; uusien valvontasäännösten täytäntöönpanon vuoksi niiden ensimmäisenä soveltamisvuonna ei ole mahdollista noudattaa tiettyjä yhteisön lainsäädännöllä asetettuja hallinnollisia määräaikoja; tämä koskee erityisesti durumvehnän tuotantotuen maksamiselle asetettua määräpäivää, joksi on vahvistettu 30 päivä huhtikuuta komission asetuksella (ETY) N:o 1738/89(5), sellaisena kuin se on viimeksi muutettuna asetuksella (ETY) N:o 920/90(6); tämän vuoksi Italialle olisi annettava lupa lykätä kyseistä määräpäivää markkinointivuotta 1990/1991 koskevien tukien maksamisen osalta, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (ETY) N:o 1738/89 5 artiklan 1 kohdassa säädetään, Italialle annetaan lupa maksaa markkinointivuotta 1990/1991 koskeva durumvehnän tuki viimeistään 30 päivänä kesäkuuta 1991.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä huhtikuuta 1991.

Labels: 18
17
19